TARYBOS SPRENDIMAS
2006 m. lapkričio 28 d.
dėl Bendrijos prisijungimo prie Jungtinių Tautų Europos ekonominės komisijos taisyklės Nr. 107 dėl vieningų nuostatų, susijusių su M2 arba M3 kategorijų transporto priemonių patvirtinimu, atsižvelgiant į jų bendrąją konstrukciją
(Tekstas svarbus EEE)
(2006/874/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1997 m. lapkričio 27 d. Tarybos sprendimą 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (toliau - Pataisytas 1958 m. susitarimas) (1), ypač į jo 3 straipsnio 3 dalį ir 4 straipsnio 2 dalies antrą įtrauką,
atsižvelgdama į Komisijos pasiūlymą,
atsižvelgdama į Europos Parlamento pritarimą,
kadangi:
(1)
Standartizuoti Taisyklės Nr. 107 dėl vieningų nuostatų, susijusių su M2 arba M3 kategorijų transporto priemonių patvirtinimu atsižvelgiant į jų bendrąją konstrukciją, reikalavimai yra skirti pašalinti technines kliūtis, iškylančias Susitariančiosioms Šalims prekiaujant motorinėmis transporto priemonėmis, ir užtikrinti aukštą transporto priemonių eksploatavimo saugos ir apsaugos lygį.
(2)
Todėl Komisija mano, kad Taisyklė Nr. 107 turėtų tapti motorinių transporto priemonių Bendrijos tipo patvirtinimo sistemos dalimi,
NUSPRENDĖ:
1 straipsnis
1. Bendrija taiko Jungtinių Tautų Europos ekonominės komisijos taisyklę Nr. 107 dėl vieningų nuostatų, susijusių su M2 arba M3 kategorijų transporto priemonių patvirtinimu atsižvelgiant į jų bendrąją konstrukciją.
2. Taisyklės tekstas pridedamas prie šio sprendimo.
2 straipsnis
Jungtinių Tautų Europos ekonominės komisijos taisyklė Nr. 107 dėl vieningų nuostatų, susijusių su M2 arba M3 kategorijų transporto priemonių patvirtinimu atsižvelgiant į jų bendrąją konstrukciją, tampa motorinių transporto priemonių Bendrijos tipo patvirtinimo sistemos dalimi.
3 straipsnis
Komisija apie šį sprendimą praneša Jungtinių Tautų Generaliniam sekretoriui.
Priimta Briuselyje, 2006 m. lapkričio 28 d.